b"\n_START_ARTICLE_\nTemporada d'huracans de l'Atl\xc3\xa0ntic de 1911\n_START_SECTION_\nResum de la temporada\n_START_PARAGRAPH_\nLa base de dades d'huracans de l'Atl\xc3\xa0ntic (HURDAT) reconeix oficialment sis ciclons tropicals durant la temporada d'huracans de l'Atl\xc3\xa0ntic de 1911. Nom\xc3\xa9s tres aconseguiren l'estatus d'huracans, amb vents de 121\xc2\xa0km/h o superiors. El tercer hurac\xc3\xa0 de la temporada fou la tempesta m\xc3\xa9s intensa amb una pressi\xc3\xb3 central m\xc3\xadnima de 972 hPa. Una setmana despr\xc3\xa9s de la seva dissipaci\xc3\xb3, es form\xc3\xa0 un altre hurac\xc3\xa0 que assol\xc3\xad la mateixa velocitat del vent que el cicl\xc3\xb3 que el preced\xc3\xad, per\xc3\xb2 amb una pressi\xc3\xb3 atmosf\xc3\xa8rica desconeguda. Les tres d\xc3\xa8bils depressions tropicals que es desenvoluparen es mantingueren per sota de la for\xc3\xa7a que caracteritza una tempesta tropical; la primera es form\xc3\xa0 al febrer i la tercera al desembre. La primera tempesta que arrib\xc3\xa0 amb la intensitat d'una tempesta tropical es desenvolup\xc3\xa0 el 4 d'agost, i la darrera tempesta tropical de l'any es dissip\xc3\xa0 el 31 d'octubre._NEWLINE_A principis de la d\xc3\xa8cada del 1900, no es disposava de les previsions i la documentaci\xc3\xb3 modernes. La base de dades d'huracans d'aquells anys \xc3\xa9s, a vegades, incompleta i incorrecta; per aix\xc3\xb2 cont\xc3\xadnuament s'afegeixen nous ciclons fruit de noves an\xc3\xa0lisis d'huracans de l'Atl\xc3\xa0ntic posteriors. El per\xc3\xadode que va del 1911 fins al 1914 es torn\xc3\xa0 a analitzar el 2005. S'identificaren dos ciclons tropicals pr\xc3\xa8viament desconeguts utilitzant registres com els mapes del temps hist\xc3\xb2rics i els informes dels vaixells i es modific\xc3\xa0 i correg\xc3\xad la informaci\xc3\xb3 de les tempestes anteriors. Els ciclons tropicals de 1911 es distingeixen simplement per un n\xc3\xbamero assignat per ordre cronol\xc3\xb2gic ascendent, ja que els ciclons tropicals de l'oce\xc3\xa0 Atl\xc3\xa0ntic no se'ls comen\xc3\xa7\xc3\xa0 a donar noms oficials fins molts anys despr\xc3\xa9s.\n_START_SECTION_\nDepressions tropicals\n_START_PARAGRAPH_\nDurant la temporada de 1911, a banda de les sis tempestes tropicals i huracans oficialment reconeguts, s'identificaren tres depressions tropicals m\xc3\xa9s. La primera es desenvolup\xc3\xa0 al febrer a partir d'un t\xc3\xa0lveg de baixes pressions que es produ\xc3\xad a l'Atl\xc3\xa0ntic, a mar obert, i progress\xc3\xa0 en direcci\xc3\xb3 oest. Malgrat que un vaixell de fiabilitat dubtosa inform\xc3\xa9s de vents de m\xc3\xa9s de 80\xc2\xa0km/h associats al sistema, la manca de proves d'aquest fet impediren que se la design\xc3\xa9s com a una tempesta tropical. El cicl\xc3\xb3 es dissip\xc3\xa0 el 21 de febrer. _NEWLINE_La segona depressi\xc3\xb3 tropical evolucion\xc3\xa0 a partir d'un cicl\xc3\xb3 extratropical durant la segona quinzena del mes de maig, esdevenint un cicl\xc3\xb3 tropical el 22 de maig quan arrib\xc3\xa0 al nord-est de les Bermudes. Romangu\xc3\xa9 durant tres dies i serpentej\xc3\xa0 al voltant de la mateixa zona fins que fou absorbida per una altra tempesta no tropical. La documentaci\xc3\xb3 actual d'aquest sistema es vei\xc3\xa9 dificultada tamb\xc3\xa9 per la manca de dades. _NEWLINE_L'11 de desembre, prop de les illes Turks i Caicos, es form\xc3\xa0 la tercera depressi\xc3\xb3. Progress\xc3\xa0 cap a l'oest i l'endem\xc3\xa0 se situ\xc3\xa0 al nord de l'est de Cuba. El sistema comen\xc3\xa7\xc3\xa0 a debilitar-se el 13 de desembre i es dissip\xc3\xa0 r\xc3\xa0pidament."